Laila Schou Nilsen

Laila Schou Nilsen (1919–1998) var en norsk skøyteløper, alpinist og tennisspiller, og er en av Norges fremste og mest allsidige idrettsutøvere gjennom tidene. Hun representerte idrettsklubbene Grefsen Tennisklubb, Oslo Tennisklub og Njård (tennis), Grefsen Idrettslag (alpint og håndball) og Oslo Skøiteklub (skøyter).
I tennis vant Schou Nilsen tilsammen 86 NM-gull; 24 NM-gull i single, 28 i double, 23 i mixed double og 11 lag-mesterskap.Ifølge flere kilder har Schou Nilsen totalt 101 NM-gull, men det er ikke helt klart hva som er regnet med i dette tallet. I tillegg til 86 NM-gull i tennis, har hun fire NM-gull i håndball, fire på skøyter, tre NM-gull i alpin kombinasjon, 7 uoffisielle NM-gull i utfor og slalåm, fem uoffisielle norgesmesterskap i ferdighetskjøring med bil, og 5 gull i junior-NM i tennis.Sammen med Undis Blikken og Synnøve Lie, også fra Oslo Skøiteklub, var hun en av pionerene i norsk og internasjonalt hurtigløp for kvinner.


== Idrettsgrener ==


=== Skøyter ===
Hun vant et uoffisielt verdensmesterskap for kvinner på Frogner stadion i 1935, bare 15 år gammel, og hun ble verdensmester i Davos  i 1937 og i Oslo i 1938. I VM i Davos 30. – 31. januar 1937 vant hun  som syttenåring alle fire distanser og satte fire verdens­rekorder (500  m, 1000 m, 3000 m og 5000 m). Rekorden på 500 m (46,4) sto helt til den  ble sletta av Tamara Rylova på Medeo-banen i Alma Ata i 1955. Hun hadde også verdensrekord på 1500 m fram til 1950.
Nilsen ble norgesmester på skøyter i 1935, 1937, 1939 og 1940.


==== Personlige rekorder ====
500 m – 46,4 (Davos, 1937, verdensrekord frem til 1955).
1000 m – 1.38,8 (Davos, 1937, verdensrekord frem til 1951).
1500 m – 2.38,1 (Oslo, 1937, verdensrekord frem til 1950).
3000 m – 5.29,6 (Davos, 1937, verdensrekord frem til 1949).
5000 m – 9.28,3 (Davos, 1937, verdensrekord frem til 1949).


=== Alpint ===
Ettersom skøyteløp for kvinner ikke var på OL-programmet i vinter-OL 1936, så 16-åringen seg om etter andre idretter hun kunne komme til OL i. Valget falt på alpint, der hun også hadde gode resultater nasjonalt, men ikke internasjonalt. Men intensiv trening like før OL ga resultater; hun vant bronse i den alpine kombinasjonen, der hun vant utfordelen av konkurransen. Fram til 15. februar 2018 var dette Norges eneste olympiske medalje i alpint for kvinner.
I NM vant hun den alpine kombinasjonen i 1939, 1946 og 1948. I tillegg vant hun gull i slalåm i 1939, 1947 og 1948; i utfor i 1939, 1940, 1946 og 1948.


=== Tennis ===
Mellom 1939 og 1961 vant hun single-klassen utendørs 13 ganger. 12 av disse seirene ga kongepokal (det ble ikke delt ut kongepokal i 1940). Sin første NM-tittel tok hun allerede i 1937, da hun vant i både dame-double og mixed-double. I tillegg til de individuelle titlene, vant Nilsen en rekke double- og mixed double-titler samt elleve lag-gull. I alt har hun 86 NM-titler i tennis.


==== NM-gull i tennis (tabell) ====


=== Håndball ===


==== Aktiv håndballspiller ====
Hun var også på det norske landslaget i håndball, og spilte tolv landskamper fra 1946 til 1957. Den siste landskampen ble spilt mot Danmark i København, der Nilsen samtidig deltok i det skandinaviske mesterskapet i tennis.Med håndballaget til Grefsen IL var hun med på å ta fire NM-gull, 1946–1948 og 1951.


==== Lederverv og dommerkarriere ====
I 1962 ble Nilsen valgt til leder av Norges Håndballforbund. Hun ble dermed den første kvinnelige leder i et av norsk idretts særforbund. Samtidig var hun også håndballdommer.


=== Motorsport ===
Nilsen deltok i Rally Monte-Carlo fire ganger fra 1961 til 1964.


=== Laksefiske ===
Nilsen deltok i NM i laksefiske 1938-1941, herunder to seiere (3,27 kg, 4,15 kg) og en annenplass (2,294 kg).
Her har Nilsen også blitt utnevnt til hedersmedlem av Rauma fiskelag.


== Æresbevisninger og utmerkelser ==


=== Egebergs Ærespris ===
Hun ble tildelt Egebergs Ærespris for 1936 for «fremragende prestasjoner i ski og skøiter og utmerkede prestasjoner i tennis».


=== Minnesmerker ===
En portrettbyste i bronse, utført av Nils Aas, står ved Norges Idrettsforbunds hovedkontor på Ullevaal Stadion. Et nytt eksemplar av Aas' byste ble i 2008 avduket ved tennisbanene på Gransjordet (også kjent som Disenjordet) i Oslo. Hodet på bysten ved Gransjordet ble rapportert fjernet i slutten av juli 2014, og Oslo kommune anmeldte hendelsen. Så søndag den 18. januar 2015 var hodet på plass igjen ifølge vitner på stedet, som hadde vært der tidlig og senere på dagen.


== Se også ==
Splitkeinfabrikken
Liste over norske idrettspersoner på sokkel


== Referanser ==


== Kilder ==
Artikler i Aftenposten 1935-2011


== Litteratur ==
Nilsen, Laila Schou (1940). Lykkelige idrettsår. Oslo: Aschehoug.  [Tilgang for norske IP-adresser / Digitalisert på Bokhylla.no (Nasjonalbiblioteket)]
Lapidus, Leif (1946). «Laila Schou Nilsen». Våre Egebergvinnere: femten allsidige idrettsmenn. Oslo: Høvik bokhandel. s. 119–132.  [Tilgang for norske IP-adresser / Digitalisert på Bokhylla.no (Nasjonalbiblioteket)]


== Eksterne lenker ==
(en) Laila Schou Nilsen – Olympics.com 
(en) Laila Schou Nilsen – Olympic.org 
(en) Laila Schou Nilsen – Olympedia 
(en) Laila Schou Nilsen – Sports-Reference (OL-resultater – arkivert) 
(en) Laila Schou Nilsen – databaseOlympics.com (arkivert) 
(en) Laila Schou Nilsen – Norges Håndballforbund 
(en) Laila Schou Nilsen – eWRC-results.com 
(en) Laila Schou Nilsen – FIS (alpint) 
(en) Laila Schou Nilsen – ski-db.com 
(en) Laila Schou Nilsen – Speedskatingbase.eu 
(en) Laila Schou Nilsen – SpeedSkatingNews.info 
(en) Laila Schou Nilsen – SpeedSkatingStats.com